Lelkes Miklós: **Nemzeti Vágta1**

Száguldott huszármente

át szende lányszemekbe, -

ment a Nemzeti Vágta

(s a csendőr szájon vágta

azt, kinek arcán ott volt:

egy jobb hazára gondolt).

A győztes ló nyerített.

Nemzeti költőt ihlet

megszállt, s máris loholt ki:

- Magyarok! Éljen Horthy!

Hát volt minden. Szép dísz-ló,

s bankón hízott a disznó,

s vágyott más nép torára

a Vár gőg-palotája,

honnan azt vélték látni:

- A kilátás királyi!

Akkor Nemzeti Vágták

a vágóhidat látták?

Később agyafúrt Bethlen

ezt-azt megsejtett, s egyben,

ha későn is, kitűzte,

hogy két vas kell a tűzbe,

mert nem jó grófi honra,

ha egy van csak, s szalonna,

- hipp-hopp! - a tűzbe pottyan,

s ott a baj úri honban!

Ment a Nemzeti Vágta, -

a zsidókat nem vágta

senki magyar vidéken, -

őket kárpótlásképpen

kis utazásra küldték,

hogy Dolfi Bácsi üdvét

szolgálhassák, szent lázban,

a hős Germániában!

Ment a Nemzeti Vágta…

(Bárdossy Úrnak bárdja

mint csapott le, nagy ésszel,

máig sem érted, székely,

s székelsz, nagy buzgón, egyre,

becses becsületedre?)

Ment a Nemzeti Vágta

(de Szálasi már várta,

hogy Vele mégsem tol ki

hon tengerészként Horthy,

s felzeng hazai lanton:

- Horthy Úr! Önnek alkony!)

Ment Eszeveszett Vágta

(s ki magát el nem hányta,

hány volt, ha tapsolt Érdek,

zöldinges csőcseléknek?)

Megy a Nemzeti Vágta

(s a Gondolat utána

ballag, de nagyon lassan,

s nem sejti senki: baj van?).

Ostoba érdek-hangok

egy új, véres Kalandot

készülnek visszahozni, -

s szobrokban ezért Horthy?

Nem nemzeti e Vágta:

a Nemzet nyavalyája!

Ó, nem magyar e Vágta, -

de a magyarság átka!

Nyisd ki füled, magyarság!

Énekében nincs nagyság!

Szól régi, hamis nóta:

- Hallgasd csak, Európa!

(2018)

1A címben levő Nemzeti Vágta nem a hagyományőrző lovas bemutatóra vonatkozik, hanem, átvitt értelemmel, a „történelmi vágtára”.

A képen:

Lovasok felvonulása magyar huszár uniformisban, Módis Ágnes Vadszederke felvétele, forrás: https://hu.wikipedia.org/wiki/Nemzeti\_V%C3%A1gta#/media/File:National\_Gallop.jpg